2018. gada 12. septembrī Rīkojums Nr. 429

Rīgā (prot. Nr. 42 13. §)

**Par Valsts robežsardzes amatpersonas ar speciālo dienesta pakāpi dalību Eiropas Savienības novērošanas misijā Gruzijā (*EUMM Georgia*) un finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"**

1. Pamatojoties uz Robežsardzes likuma 5.1 panta otro daļu, kā arī ievērojot Ministru kabineta 2007. gada 22. maija noteikumu Nr. 340 "Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība" 7. punktu, nosūtīt Valsts robežsardzes Galvenās pārvaldes Starptautiskās sadarbības pārvaldes Starptautiskās sadarbības un protokola nodaļas sakaru virsnieku, pulkvežleitnantu Raiti Tiliku dalībai Eiropas Savienības novērošanas misijā Gruzijā *(EUMM Georgia)* no 2018. gada 17. septembra līdz 2019. gada 16. septembrim.

2. Noteikt šā rīkojuma 1. punktā minētajai Valsts robežsardzes amatpersonai ar speciālo dienesta pakāpi koeficientu 1,4 piemaksas aprēķināšanai.

3. Lai nodrošinātu šā rīkojuma 1. punktā minētās Valsts robežsardzes amatpersonas ar speciālo dienesta pakāpi dalību Eiropas Savienības novērošanas misijā Gruzijā (*EUMM Georgia*), Finanšu ministrijai:

3.1. no valsts budžeta programmas 02.00.00 "Līdzekļi neparedzētiem gadījumiem" piešķirt Iekšlietu ministrijai (Valsts robežsardzei) 2018. gadā 17 139 *euro*;

3.2. likumprojekta "Par valsts budžetu 2019. gadam" un likumprojekta "Par vidēja termiņa budžeta ietvaru 2019., 2020. un 2021. gadam" sagatavošanas un izskatīšanas procesā paredzēt finansējumu 2019. gadam 33 631 *euro* apmērā (budžeta programmā 10.00.00 "Valsts robežsardzes darbība").

Ministru prezidents Māris Kučinskis

Iekšlietu ministrs Rihards Kozlovskis